**LIMBA ŞI LITERATURA ROMÂNĂ**

**Examen de selecţie pentru admiterea în clasa a V-a**

2018-2019

Varianta 2

Se acordă 1O puncte din oficiu. Total 1OO de puncte.

Timp de lucru 5O de minute. Toate subiectele sunt obligatorii.

**Subiectul I (4O de puncte)**

Citește cu atenție textul și rezolvă cerințele:

„L-am lăsat să se odihnească pînă seara. Îl priveam fermecată. Îmi era un pic **frică** de el, dar și lui părea să-i fie un pic frică de mine. L-aș fi servit cu ceva, știam că așa-i **politicos** cînd îți intră cineva în casă, dar dacă el chiar din cauza burții prea pline nu putea să zboare? Trebuia să flămînzească. Măcar cîteva ore. L-am servit cu apă, i-am pus-o într-un bol, nu prea multă. Bolul l-am așezat în bucătărie, pe jos. Mă temeam să nu facă mizerie. N‑a dat un strop pe alături.

Apoi l-am privit cu cîtă **delicatețe** se plimbă prin camere. Cu aripile strînse pe lîngă corp, ca un om care-și ține mîinile la spate, atent să nu dărîme ceva, se strecura dintr-o cameră în alta, trecea printre mobile. Se uita uluit la fiecare obiect, la fotolii, la pat, la covor, la vitrina cu cești de cobalt și-o bilă de onix, la frigiderul care torcea, la farfuriile cu cercuri albastre, la ibricul de inox și la tigăi, la coșul de gunoi, la aragaz, la chiuvetă, la cadă, la săpunieră, la periuțele de dinți, la sulul de hîrtie igienică, la papuci, la peria de pantofi. Le privea pe toate dintr-o parte cu un ochi, trăgea cu ciocul ușurel ca să simtă un obiect sau altul, netezea cu o aripă tot ceea ce i se părea că a deranjat. Îl urmăream prin camere cu gura căscată, acum făceam eu lipa-lipa pe urmele lui, vorbindu-i întruna.

— Asta e sufrageria, asta-i vitrina, asta e canapeaua, aici stăm seara la televizor, aici am văzut știrea cu tine, aici e dormitorul părinților mei – nu e bine să intrăm, nu, nu-i periculos, nu te teme, dar uite, asta e camera mea, noi aici o să stăm.

Mi-era rușine să zic „ca să nu facem mizerie”, mai ales că n-avea să stea decît cîteva ore și părea foarte civilizat. (…) ”

Mă bucuram enorm că se afla aici, lîngă mine, era incredibil. Știam că nu voi putea povesti clipele astea nimănui niciodată, nici nu m-ar fi crezut nimeni niciodată.”

(***O vară cu Isidor*** – Veronica D. Niculescu)

1. Găseşte cuvinte cu sens asemănător pentru cuvintele: *frică, delicatețe* 4 p

2. Găsește cuvinte cu sens opus pentru cuvintele: *politicos, vorbind* 4 p

3. Precizează părțile de vorbire și părțile de propoziție asociate cuvintelor subliniate din

secvența: „ **Bolul** l-**am așezat în bucătărie,** pe jos…” 6 p

4. Extrage din primul alineat, un substantiv comun, trei verbe, un pronume și un adjectiv. 6 p

5. Transformă propoziția „Îl urmăream prin camere cu gura căscată” în propoziție simplă. 6 p

6. Transcrie din text enunțul care indică locul în care se retrag fetița și condorul Isidor. 6 p

7. Explică în maximum 2-3 rânduri, sensul secvenței *„Mă bucuram enorm că se afla aici, lîngă mine, era incredibil. Știam că nu voi putea povesti clipele astea nimănui niciodată, nici nu m-ar fi crezut nimeni niciodată.”* 8 p

**Subiectul al II-lea (32 de puncte)**

Alcătuiește o compunere de 100 – 150 de cuvinte, în care să continui povestea, pornind de la fragmentul din textul suport de la subiectul I.

În elaboararea compunerii, vei avea în vedere:

- să precizezi locul și timpul acțiunii; 10 p

- să prezinți un eveniment la care participă personajele; 8 p

- să formulezi o părere despre acțiunile/atitudinile personajelor; 6 p

- să ai un conținut adecvat cerinței; 4 p

- să te încadrezi în limita de cuvinte indicată; 4 p

Notă! Se acordă 18 puncte pentru redactarea întregii lucrări (unitatea compoziției – 2 p.;

coerența textului – 2p.; stilul, vocabularul adecvate – 3 p.; ortografia – 4 p.; punctuația – 4

p.; așezarea corectă în pagină – 2p.; lizibilitatea – 1 p.)

**BAREM DE EVALUARE ȘI DE NOTARE**

Se punctează oricare alte formulări/ modalităţi de rezolvare corectă a cerinţelor.

Nu se acordă punctaje intermediare, altele decât cele precizate explicit prin barem.

Nu se acordă fracţiuni de punct.

Se acordă 10 puncte din oficiu. Nota finală se calculează prin împărţirea la 10 a

punctajului total.

**Subiectul I (40 de puncte)**

1. câte 2 puncte pentru notarea unui cuvânt cu sens asemănător 2x2p=4 puncte

2. câte 2 puncte pentru notarea unui cuvânt cu înțeles opus 4x1p=4 puncte

3. câte 2 puncte (1 punct pentru fiecare parte) pentru identificarea corectă a părților de

propoziție și a părților de vorbire: 3x2p=6 puncte

4. câte 1 punct pentru transcrierea fiecărei părţi de vorbire: 6x1p=6 puncte

5. transformarea propoziției dezvoltate în propoziție simplă: 6 puncte

6. transcrierea corectă a enunțului: 6 puncte

7. explicare nuanțată – 8p/ explicare superficială, ezitantă – 4p/ încercare de a explica

sensul enunțului – 2p 8 puncte

**Subiectul al II-lea (32 de puncte)**

– precizarea spațiului și a timpului acțiunii – 10p.;

– câte 4 puncte pentru precizarea acțiunilor personajelor 2x4p=8 puncte

– formularea unei opinii pertinente despre acțiunile personajelor – 6p; formularea ezitantă – 3p

6 puncte

adecvarea conţinutului la cerinţă – 4p.; conţinut parţial adecvat – 2p. 4 puncte

– respectarea precizării privind numărul de cuvinte 4 puncte

Notă!

Cele 18 puncte se acordă pentru redactare, astfel:

– unitatea compoziţiei 2 puncte

– coerenţa textului 2 puncte

– registrul de comunicare, stilul şi vocabularul adecvate conţinutului - 3p.; parţial -1p.

3 puncte

– ortografia (0 erori: 4p.; 1 – 2 erori: 3p.; 3 – 4 erori: 2p.; 5 erori – 1p; mai mult de 5 erori:

0 p) 4 puncte

– punctuaţia (0 erori: 4p.; 1 – 2 erori: 3p.; 3 – 4 erori: 2p.; 5 erpri – 1p; mai mult de 5 erori:

0p) 4 puncte

– aşezarea corectă a textului în pagină 2 puncte

– lizibilitatea 1 punct